CELEX: 52020PC0221
Language: el
Date: 2020-05-20
Title: Πρόταση ΚΑΝΟΝΙΣΜΟΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ για τη θέσπιση προσωρινών μέτρων όσον αφορά τις προθεσμίες των σταδίων συγκέντρωσης, επαλήθευσης και εξέτασης που προβλέπονται στον κανονισμό (ΕΕ) 2019/788 σχετικά με την Ευρωπαϊκή Πρωτοβουλία Πολιτών, λόγω της έξαρσης της νόσου COVID-19

ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 20.5.2020
            COM(2020) 221 final
            2020/0099(COD)
            Πρόταση
            ΚΑΝΟΝΙΣΜΟΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ
            για τη θέσπιση προσωρινών μέτρων όσον αφορά τις προθεσμίες των σταδίων συγκέντρωσης, επαλήθευσης και εξέτασης που προβλέπονται στον κανονισμό (ΕΕ) 2019/788 σχετικά με την Ευρωπαϊκή Πρωτοβουλία Πολιτών, λόγω της έξαρσης της νόσου COVID-19
            
               
         
         
            
               ΑΙΤΙΟΛΟΓΙΚΗ ΕΚΘΕΣΗ
            
            
               1.ΠΛΑΙΣΙΟ ΤΗΣ ΠΡΟΤΑΣΗΣ
            
            
               •Αιτιολόγηση και στόχοι της πρότασης
            
            
               
                  Η πανδημία COVID-19 πλήττει τα κράτη μέλη και τους πολίτες τους με πρωτόγνωρο τρόπο. Στο πλαίσιο της αντιμετώπισης της πανδημίας, τα κράτη μέλη έχουν λάβει μέτρα για την ανάσχεση ή την επιβράδυνση της μετάδοσης της νόσου COVID-19 όπως, μεταξύ άλλων, μέτρα αναστολής των δραστηριοτήτων που έχουν ουσιαστικά παραλύσει τον δημόσιο βίο στο σύνολο σχεδόν των κρατών μελών. 
               
               
                  Αναπόφευκτα, η πανδημία επηρεάζει σημαντικά και την Ευρωπαϊκή Πρωτοβουλία Πολιτών (ΕΠΠ), ένα μέσο συμμετοχικής δημοκρατίας που βασίζεται στην ενεργή συμμετοχή των πολιτών σε ολόκληρη την ΕΕ. Το δικαίωμα υποβολής μιας ΕΠΠ κατοχυρώνεται στη Συνθήκη για την Ευρωπαϊκή Ένωση (άρθρο 11 παράγραφος 4 της ΣΕΕ). Λόγω των εθνικών περιοριστικών μέτρων και της πανταχού παρουσίας της πανδημίας γενικότερα, επί του παρόντος είναι σχεδόν αδύνατον οι διοργανωτές να συνεχίσουν με επιτυχία την πραγματοποίηση ενημερωτικών εκστρατειών σε τοπικό επίπεδο και τη συγκέντρωση δηλώσεων υποστήριξης σε έντυπη μορφή, προκειμένου να συγκεντρώσουν τον απαιτούμενο αριθμό δηλώσεων εντός της προβλεπόμενης 12μηνης περιόδου. 
               
               
                  Τα κράτη μέλη και τα ευρωπαϊκά θεσμικά όργανα έχουν επίσης ορισμένες υποχρεώσεις όσον αφορά την επαλήθευση (συμπεριλαμβανομένης της πιστοποίησης) της εγκυρότητας των δηλώσεων υποστήριξης που συγκεντρώνονται και την εξέταση μιας επιτυχούς πρωτοβουλίας. Οι υποχρεώσεις αυτές επίσης διέπονται από προθεσμίες. Λόγω των εξαιρετικών περιστάσεων που διαμορφώνονται από τα εθνικά μέτρα που έχουν ληφθεί στο πλαίσιο της αντιμετώπισης της πρωτόγνωρης κρίσης στον τομέα της δημόσιας υγείας εξαιτίας της πανδημίας COVID-19, τα κράτη μέλη και τα ευρωπαϊκά θεσμικά όργανα ενδέχεται να μην είναι σε θέση να αντεπεξέλθουν στις εν λόγω υποχρεώσεις εντός των προβλεπόμενων νόμιμων προθεσμιών. 
               
               
                  Προκειμένου να διατηρηθεί η αποτελεσματικότητα του μέσου «Ευρωπαϊκή Πρωτοβουλία Πολιτών» κατά τη διάρκεια της πανδημίας και να παρασχεθούν διασφαλίσεις και νομική σαφήνεια στους διοργανωτές πρωτοβουλιών των οποίων η συγκέντρωση, η επαλήθευση ή η εξέταση βρίσκονται σε εξέλιξη, είναι αναγκαίο να εγκριθούν προσωρινά μέτρα που επιτρέπουν την παράταση των περιόδων συγκέντρωσης για τις εν λόγω πρωτοβουλίες. Παρόμοια προσωρινά μέτρα θα πρέπει να ληφθούν ώστε τα κράτη μέλη να μπορούν να αιτούνται παράταση της περιόδου επαλήθευσης στην Επιτροπή σε περίπτωση που οι αρμόδιες αρχές τους δεν δύνανται να ολοκληρώσουν την επαλήθευση εγκαίρως λόγω των μέτρων που έχουν ληφθεί για την καταπολέμηση της πανδημίας. Ομοίως, θα πρέπει να παρέχεται στο Ευρωπαϊκό Κοινοβούλιο και στην Ευρωπαϊκή Επιτροπή η δυνατότητα να αναβάλλουν δημόσιες ακροάσεις και συναντήσεις με τους διοργανωτές έως ότου η κατάσταση της δημόσιας υγείας στη χώρα στην οποία προγραμματίζουν να διοργανώσουν τις εν λόγω συναντήσεις το επιτρέψει και πάλι. Η αντίστοιχη περίοδος εξέτασης μιας έγκυρης πρωτοβουλίας θα πρέπει να παρατείνεται αναλόγως. 
               
            
            
               •Συνέπεια με τις ισχύουσες διατάξεις στον τομέα πολιτικής
            
            
               
                  Η νομοθετική πράξη την οποία αφορά ο παρών κανονισμός είναι ο κανονισμός (ΕΕ) 2019/788 του Ευρωπαϊκού Κοινοβουλίου και του Συμβουλίου, της 17ης Απριλίου 2019, σχετικά με την Ευρωπαϊκή Πρωτοβουλία Πολιτών. Ο εν λόγω κανονισμός δεν περιλαμβάνει ειδικές διατάξεις οι οποίες θα καθιστούσαν εφικτή την παράταση της περιόδου συγκέντρωσης, επαλήθευσης και εξέτασης των καταχωρισμένων πρωτοβουλιών υπό συνθήκες όπως αυτές που προκάλεσε η κρίση COVID-19. Ως εκ τούτου, είναι αναγκαίο να θεσπιστούν σχετικές διατάξεις προκειμένου να λαμβάνονται υπόψη οι επιπτώσεις των μέτρων που έχουν ληφθεί στο πλαίσιο της αντιμετώπισης της κρίσης στον τομέα της δημόσιας υγείας εξαιτίας της πανδημίας COVID-19 καθώς και να παρασχεθεί ασφάλεια δικαίου σε ομάδες διοργανωτών και στις αρχές των κρατών μελών.
               
            
            
               •Συνέπεια με άλλες πολιτικές της Ένωσης
            
            
               
                  Οι σημαντικές δυσκολίες που αντιμετωπίζουν επί του παρόντος οι διοργανωτές ως προς τη συγκέντρωση δηλώσεων υποστήριξης σε έντυπη μορφή και τη διοργάνωση τοπικών εκστρατειών ενημέρωσης του κοινού σχετικά με τις πρωτοβουλίες τους, λόγω των μέτρων που έχουν λάβει τα κράτη μέλη στο πλαίσιο της αντιμετώπισης της πανδημίας COVID-19, θα μπορούσαν να διακυβεύσουν την ικανότητά τους να φτάσουν το κατώτατο όριο του ενός εκατομμυρίου δηλώσεων υποστήριξης σε τουλάχιστον επτά κράτη μέλη. Το παραπάνω αποτελεί προϋπόθεση προκειμένου να κληθεί η Ευρωπαϊκή Επιτροπή να υποβάλει πρόταση για την έκδοση νομικής πράξης της Ένωσης επί ενός θέματος στο πλαίσιο της εφαρμογής των Συνθηκών. Συνεπώς, θα μπορούσε να τεθεί σε κίνδυνο η αποτελεσματικότητα του εν λόγω ενωσιακού μέσου συμμετοχικής δημοκρατίας το οποίο παραχωρεί στους πολίτες της Ένωσης το δικαίωμα να υποβάλουν πρόταση για τέτοια νομική διαδικασία. Όπως έχει γίνει και με άλλες ενωσιακές πολιτικές και νομικά μέσα που επηρεάζονται από την πανδημία COVID-19, προτείνεται η λήψη προσωρινών μέτρων για την αντιμετώπιση των εν λόγω απρόβλεπτων και εξαιρετικών επιπτώσεων.
               
            
            
               2.ΝΟΜΙΚΗ ΒΑΣΗ, ΕΠΙΚΟΥΡΙΚΟΤΗΤΑ ΚΑΙ ΑΝΑΛΟΓΙΚΟΤΗΤΑ
            
            
               •Νομική βάση
            
            
               
                  Η πρόταση αφορά τις προθεσμίες για τα στάδια συγκέντρωσης, επαλήθευσης και εξέτασης που προβλέπονται στον κανονισμό (ΕΕ) 2019/788. Η θέσπιση του εν λόγω κανονισμού βασίζεται στο άρθρο 24 της ΣΛΕΕ. Το άρθρο 24 της Συνθήκης για τη λειτουργία της Ευρωπαϊκής Ένωσης (ΣΛΕΕ) προβλέπει ειδική νομική βάση για την Ευρωπαϊκή Πρωτοβουλία Πολιτών και για την έγκριση μέσω κανονισμών των διατάξεων για τις διαδικασίες και προϋποθέσεις που απαιτούνται για την υποβολή πρωτοβουλίας πολιτών κατά την έννοια του άρθρου 11 της Συνθήκης για την Ευρωπαϊκή Ένωση. Ως εκ τούτου, η πρόταση επίσης βασίζεται στο άρθρο 24 της ΣΛΕΕ. 
               
            
            
               •Επικουρικότητα (σε περίπτωση μη αποκλειστικής αρμοδιότητας) 
            
            
               
                  Η διάρκεια των συναφών προθεσμιών για τις ευρωπαϊκές πρωτοβουλίες πολιτών ορίζεται στον κανονισμό (ΕΕ) 2019/788. Ο κανονισμός, στην παρούσα μορφή του, δεν παρέχει την αναγκαία ευελιξία όσον αφορά την εφαρμογή προθεσμιών που θα επέτρεπαν στις ομάδες διοργανωτών, στα κράτη μέλη και στα ευρωπαϊκά θεσμικά όργανα να επωφεληθούν από την παράταση των εν λόγω προθεσμιών σε περίπτωση εξαιρετικών περιστάσεων, όπως αυτές της πανδημίας COVID-19. Τέτοιες παρατάσεις μπορούν να επιτευχθούν μόνο μέσα από διατάξεις του ενωσιακού δικαίου, ήτοι με τη μορφή προσωρινών παρεκκλίσεων. 
               
               
                  •
                        Αναλογικότητα
               
               
                  Η παρούσα ενωσιακή δράση είναι απαραίτητη για την επίτευξη του στόχου της ορθής λειτουργίας της Ευρωπαϊκής Πρωτοβουλίας Πολιτών που προβλέπεται στον κανονισμό (ΕΕ) 2019/788, δεδομένου του μεγέθους των επιπτώσεων που προκαλούν τα μέτρα των κρατών μελών στο πλαίσιο της αντιμετώπισης της πανδημίας COVID-19. Η πρόταση περιορίζεται σε στοχευμένα προσωρινά μέτρα, τα οποία λαμβάνονται για την αντιμετώπιση των επιπτώσεων των μέτρων των κρατών μελών στο πλαίσιο της πανδημίας COVID-19. Τα μέτρα περιορίζονται σε ό,τι είναι αναγκαίο προκειμένου να υπάρχει ασφάλεια δικαίου και να διατηρείται η αποτελεσματικότητα της Ευρωπαϊκής Πρωτοβουλίας Πολιτών όπως προβλέπεται στη Συνθήκη για την Ευρωπαϊκή Ένωση. 
               
               
                  Οι εκτελεστικές αρμοδιότητες της Επιτροπής όσον αφορά την περαιτέρω παράταση της περιόδου συγκέντρωσης των πρωτοβουλιών που επηρεάζονται είναι αναλογικές και έχουν περιορισμένο πεδίο εφαρμογής. Υπόκειται στην αντικειμενική, επαληθεύσιμη προϋπόθεση ότι τα μέτρα των κρατών μελών έχουν τεθεί σε εφαρμογή ή εξακολουθούν να εφαρμόζονται στην πλειονότητα των κρατών μελών ή σε αριθμό κρατών μελών που αντιπροσωπεύει ποσοστό μεγαλύτερο του 35 % του πληθυσμού της ΕΕ. Ομοίως, η Επιτροπή χορηγεί σε κράτος μέλος έγκριση να εφαρμόσει παράταση της περιόδου επαλήθευσης για μια δεδομένη πρωτοβουλία μόνο εφόσον το συγκεκριμένο κράτος μέλος αποδείξει ότι, λόγω των εφαρμοζόμενων μέτρων κατά της νόσου COVID-19, δεν δύναται να ολοκληρώσει την επαλήθευση εντός της προβλεπόμενης περιόδου των τριών μηνών. Το ενδιαφερόμενο κράτος μέλος υποβάλλει αιτιολογημένο αίτημα για την εν λόγω παράταση. 
               
            
         
         
            
               
                  Η προτεινόμενη τροποποίηση περιορίζεται χρονικά με βάση την παραδοχή ότι η πανδημία θα έχει αντιμετωπιστεί έως τα τέλη του 2022. 
               
            
            
               •Επιλογή της νομικής πράξης
            
            
               
                  Ο κανονισμός είναι το κατάλληλο μέσο για τη θέσπιση της αναγκαίας ευελιξίας για την παράταση των νόμιμων προθεσμιών που προβλέπονται στον κανονισμό (ΕΕ) 2019/788 για τα στάδια συγκέντρωσης, επαλήθευσης και εξέτασης της Ευρωπαϊκής Πρωτοβουλίας Πολιτών. Η παράταση των εν λόγω προθεσμιών απαιτεί πράξη γενικής ισχύος της Ένωσης η οποία είναι δεσμευτική και ισχύει άμεσα σε όλα τα κράτη μέλη. Επίσης, ο κανονισμός θεωρείται ότι παρέχει την απαραίτητη νομική βάση για την εκχώρηση εκτελεστικών αρμοδιοτήτων στην Επιτροπή, ώστε να παρατείνει την περίοδο συγκέντρωσης και την περίοδο επαλήθευσης κατόπιν αιτήματος του ενδιαφερόμενου κράτους μέλους. 
               
            
            
               3.ΑΠΟΤΕΛΕΣΜΑΤΑ ΤΩΝ ΕΚ ΤΩΝ ΥΣΤΕΡΩΝ ΑΞΙΟΛΟΓΗΣΕΩΝ, ΤΩΝ ΔΙΑΒΟΥΛΕΥΣΕΩΝ ΜΕ ΤΑ ΕΝΔΙΑΦΕΡΟΜΕΝΑ ΜΕΡΗ ΚΑΙ ΤΩΝ ΕΚΤΙΜΗΣΕΩΝ ΕΠΙΠΤΩΣΕΩΝ
            
            
               •Εκ των υστέρων αξιολογήσεις / έλεγχοι καταλληλότητας της ισχύουσας νομοθεσίας
            
            
               
                  Α/Α
               
            
            
               •Διαβουλεύσεις με τα ενδιαφερόμενα μέρη
            
            
               
                  Δεδομένου του επείγοντος χαρακτήρα του ζητήματος, δεν διενεργήθηκε επίσημη διαβούλευση με τα ενδιαφερόμενα μέρη. Ωστόσο, η πρόταση έπεται διαβούλευσης με την ομάδα εμπειρογνωμόνων για την Ευρωπαϊκή Πρωτοβουλία Πολιτών. Στις 30 Απριλίου 2020 διοργανώθηκε συνεδρίαση με την ομάδα εμπειρογνωμόνων, κατόπιν έρευνας σχετικά με το βασικό περίγραμμα της τροποποίησης. Επίσης, η Επιτροπή έλαβε αρκετές επιστολές από διοργανωτές πρωτοβουλιών που ήταν σε εξέλιξη κατά τη διάρκεια της πανδημίας, οι οποίοι ζητούσαν επαρκείς και κατάλληλες λύσεις —ιδίως παράταση των προθεσμιών— για την επίλυση των προβλημάτων που αντιμετώπιζαν σε σχέση με τη συγκέντρωση των αναγκαίων δηλώσεων υποστήριξης. Παρόμοια αιτήματα ελήφθησαν από μέλη του Κοινοβουλίου, συμπεριλαμβανομένου του προέδρου της Επιτροπής Συνταγματικών Υποθέσεων. 
               
            
            
               •Συλλογή και χρήση εμπειρογνωσίας
            
            
               
                  Α/Α
               
            
            
               •Εκτίμηση επιπτώσεων
            
            
               
                  Τα προτεινόμενα στοχευμένα προσωρινά μέτρα αποσκοπούν πρωτίστως στην παροχή, για εξαιρετικούς λόγους στο πλαίσιο της έξαρσης της νόσου COVID-19, παρατάσεων των σχετικών προθεσμιών που προβλέπονται στον κανονισμό (ΕΕ) 2019/788. Τα μέτρα ισχύουν για σχετικά σύντομο χρονικό διάστημα. Ως εκ τούτου, δεν θεωρείται σκόπιμο να διενεργηθεί εκτίμηση επιπτώσεων.
               
            
            
               •Καταλληλότητα και απλούστευση του κανονιστικού πλαισίου
            
            
               Α/Α
            
            
               •Θεμελιώδη δικαιώματα
            
            
               
                  Α/Α
               
            
            
               4.ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ
            
            
               
                  Η πρόταση δεν έχει δημοσιονομικές επιπτώσεις. 
               
               
                  Βάσει του κανονισμού (ΕΕ) 2019/788, οι διοργανωτές υποχρεούνται να εφαρμόζουν επιγραμμικό σύστημα συγκέντρωσης με σκοπό την επιγραμμική συγκέντρωση δηλώσεων υποστήριξης. Έχουν τη δυνατότητα να δημιουργήσουν οι ίδιοι τέτοιο σύστημα ή να χρησιμοποιούν το κεντρικό επιγραμμικό σύστημα συγκέντρωσης, το οποίο έχει δημιουργήσει και διαχειρίζεται η Επιτροπή. Όσον αφορά πρωτοβουλίες που χρησιμοποιούν το κεντρικό επιγραμμικό σύστημα συγκέντρωσης, η παράταση της περιόδου συγκέντρωσης συνεπάγεται συνέχιση της χρήσης του κεντρικού συστήματος συγκέντρωσης από τις ομάδες διοργανωτών για μεγαλύτερο διάστημα. Δεδομένου ότι το σύστημα είναι σχεδιασμένο κατά τρόπο ώστε να φιλοξενεί ταυτόχρονα πολλαπλές πρωτοβουλίες, η εν λόγω συνεχιζόμενη χρήση δεν συνεπάγεται πρόσθετες δαπάνες. Η παράταση της περιόδου συγκέντρωσης δεν απαιτεί πρόσθετους ανθρώπινους πόρους της διοίκησης της Επιτροπής για τον χειρισμό των εν λόγω πρωτοβουλιών, καθώς οι υποχρεώσεις της Επιτροπής όπως ορίζονται στον κανονισμό (ΕΕ) 2019/788 σε σχέση με τις πρωτοβουλίες παραμένουν ίδιες. 
               
            
            
               5.ΛΟΙΠΑ ΣΤΟΙΧΕΙΑ
            
         
         
            
               •Σχέδια εφαρμογής και ρυθμίσεις παρακολούθησης, αξιολόγησης και υποβολής εκθέσεων
            
            
               
                  Η εφαρμογή των μέτρων θα παρακολουθείται και θα υποβάλλονται σχετικές εκθέσεις στο πλαίσιο των γενικών μηχανισμών υποβολής εκθέσεων που προβλέπονται στον κανονισμό (ΕΕ) 2019/788.
               
            
            
               •Επεξηγηματικά έγγραφα (για οδηγίες)
            
            
               
                  Α/Α
               
            
            
               •Αναλυτική επεξήγηση των επιμέρους διατάξεων της πρότασης
            
            
               
                  Τα προτεινόμενα προσωρινά μέτρα αφορούν τον κανονισμό (ΕΕ) 2019/788 σχετικά με την Ευρωπαϊκή Πρωτοβουλία Πολιτών. 
               
               
                  Η πρόταση προβλέπει παράταση των προθεσμιών που προβλέπονται για τη συγκέντρωση δηλώσεων υποστήριξης για καταχωρισμένες πρωτοβουλίες βάσει του κανονισμού (ΕΕ) 2019/788 ή βάσει του κανονισμού (ΕΕ) αριθ. 211/2011. Επίσης, η πρόταση προβλέπει τη δυνατότητα των κρατών μελών να αιτούνται παράταση της περιόδου επαλήθευσης. Παρόμοιο μέτρο προτείνεται για την παράταση της περιόδου εξέτασης μιας έγκυρης πρωτοβουλίας, ανάλογα με τις ιδιαίτερες περιστάσεις. Τα μέτρα είναι προσωρινού χαρακτήρα, καθώς ισχύουν μόνον έως τα τέλη του 2022.
               
               
                  Όσον αφορά την παράταση της περιόδου συγκέντρωσης, η πρόταση περιέχει ως πρώτο προσωρινό μέτρο την παράταση της περιόδου συγκέντρωσης κατά έξι μήνες για πρωτοβουλίες στο πλαίσιο των οποίων η συγκέντρωση δηλώσεων υποστήριξης βρισκόταν σε εξέλιξη στις 11 Μαρτίου 2020, ημερομηνία κατά την οποία ο Παγκόσμιος Οργανισμός Υγείας ανακοίνωσε επισήμως ότι η έκρηξη της νόσου COVID-19 εξελίχθηκε σε παγκόσμια πανδημία. Έκτοτε, στο σύνολό τους τα κράτη μέλη έχουν λάβει μέτρα για την ανάσχεση ή την επιβράδυνση της πανδημίας, τα οποία περιορίζουν σε σημαντικό βαθμό τη δυνατότητα των διοργανωτών πρωτοβουλιών να πραγματοποιούν εκστρατείες σε τοπικό επίπεδο και να συγκεντρώνουν δηλώσεις υποστήριξης. 
               
               
                  Η σχετική διάταξη συνοδεύεται από εξουσιοδότηση της Επιτροπής να παρατείνει την περίοδο συγκέντρωσης των εν λόγω πρωτοβουλιών καθώς και των πρωτοβουλιών των οποίων η περίοδος συγκέντρωσης ξεκίνησε σε μεταγενέστερη ημερομηνία, σε περίπτωση που η πλειονότητα των κρατών μελών ή αριθμός κρατών μελών που αντιπροσωπεύει ποσοστό άνω του 35 % του πληθυσμού της ΕΕ (εξακολουθούν να) εφαρμόζουν τέτοια μέτρα ή σε περίπτωση που νέα έξαρση επιβάλλει την εκ νέου λήψη τέτοιων μέτρων από τα κράτη μέλη, με αποτέλεσμα οι πρωτοβουλίες να επηρεαστούν στον ίδιο βαθμό. Η εξουσιοδότηση περιορίζεται χρονικά (αποκλειστικά τρίμηνες παρατάσεις, με μέγιστη συνολική περίοδο συγκέντρωσης 24 μηνών) και βασίζεται σε αντικειμενικά κριτήρια. 
               
               
                  Εκτελεστικές πράξεις για την περαιτέρω παράταση της περιόδου συγκέντρωσης των πρωτοβουλιών, των οποίων η συγκέντρωση ήταν ήδη σε εξέλιξη στις 11 Μαρτίου 2020 ή κατά την ημερομηνία έναρξης ισχύος του παρόντος κανονισμού, μπορούν να θεσπιστούν μόνον μετά την έναρξη ισχύος του παρόντος κανονισμού. Η εξάμηνη παράταση που προβλέπεται στον παρόντα κανονισμό παρέχει στην Επιτροπή επαρκή χρόνο μετά την έναρξη ισχύος του κανονισμού, προκειμένου να αποφασίσει την περαιτέρω παράταση της περιόδου συγκέντρωσης των εν λόγω πρωτοβουλιών, εφόσον χρειαστεί. 
               
               
                  Η πρόταση περιλαμβάνει ειδικό προσωρινό μέτρο σε περίπτωση που κάποιο κράτος μέλος θεωρεί ότι, λόγω των εξαιρετικών περιστάσεων που προκύπτουν από τα μέτρα στη χώρα του, η οικεία εθνική αρχή δεν μπορεί εύλογα να ολοκληρώσει την επαλήθευση και την πιστοποίηση των δηλώσεων υποστήριξης εντός της τρίμηνης περιόδου. Στην περίπτωση αυτή, το κράτος μέλος μπορεί να υποβάλει αιτιολογημένο αίτημα στην Επιτροπή για παράταση της εν λόγω περιόδου, το λιγότερο κατά ένα μήνα και το μέγιστο κατά τρεις μήνες. 
               
               
                  Αρκετές πρωτοβουλίες που επί του παρόντος βρίσκονται σε εξέλιξη έχουν καταχωριστεί βάσει του κανονισμού (ΕΕ) αριθ. 211/2011. Οι πρωτοβουλίες αυτές εξακολουθούν να υπόκεινται στις διατάξεις του εν λόγω κανονισμού όσον αφορά τη διαδικασία συγκέντρωσης και επαλήθευσης. Η πρόταση διασφαλίζει ότι τα σχετικά μέτρα για την παράταση της περιόδου συγκέντρωσης και επαλήθευσης ισχύουν εξίσου για τις πρωτοβουλίες αυτές. 
               
               
                  Σύμφωνα με τον κανονισμό (ΕΕ) 2019/788, η περίοδος εξέτασης επίσης υπόκειται σε συγκεκριμένες προθεσμίες. Τα ευρωπαϊκά θεσμικά όργανα υποχρεούνται να πραγματοποιούν συνάντηση με τους διοργανωτές (που διοργανώνεται από την Επιτροπή εντός ενός μηνός από την υποβολή επιτυχούς πρωτοβουλίας) καθώς και δημόσια ακρόαση (που διοργανώνεται από το Ευρωπαϊκό Κοινοβούλιο εντός τριών μηνών από την υποβολή). Οι εκδηλώσεις αυτές μπορεί να είναι δύσκολο να διοργανωθούν εντός των προθεσμιών που προβλέπει ο κανονισμός (ΕΕ) 2019/788, λαμβανομένων υπόψη των μέτρων που εφαρμόζονται στο πλαίσιο της αντιμετώπισης της πανδημίας COVID-19 στη χώρα στην οποία τα θεσμικά όργανα προτίθενται να διοργανώσουν τις εν λόγω εκδηλώσεις. Στην περίπτωση αυτή, τα ευρωπαϊκά θεσμικά όργανα θα πρέπει να έχουν τη δυνατότητα να διοργανώνουν τις εν λόγω εκδηλώσεις μόλις η κατάσταση της δημόσιας υγείας στην εκάστοτε χώρα το επιτρέψει και πάλι. Σε τέτοιες περιπτώσεις, η Ευρωπαϊκή Επιτροπή θα εκδίδει την ανακοίνωσή της σχετικά με έγκυρη πρωτοβουλία εντός τριών μηνών από τη δημόσια ακρόαση στο Ευρωπαϊκό Κοινοβούλιο. 
               
               
                  Εάν, λόγω των προσωρινών μέτρων που ορίζονται στην παρούσα πρόταση, η περίοδος συγκέντρωσης, επαλήθευσης ή εξέτασης παραταθεί, είναι αναγκαίο να θεσπιστεί προσωρινό μέτρο το οποίο θα προβλέπει παράταση των περιόδων διατήρησης που καθορίζονται στον κανονισμό (ΕΕ) 2019/788, προς αποτροπή της εφαρμογής νομικής απαίτησης που θα είχε ως αποτέλεσμα την πρόωρη καταστροφή των δηλώσεων υποστήριξης. 
               
            
            
               2020/0099 (COD)
            
            
               Πρόταση
            
            
               ΚΑΝΟΝΙΣΜΟΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ
            
            
               για τη θέσπιση προσωρινών μέτρων όσον αφορά τις προθεσμίες των σταδίων συγκέντρωσης, επαλήθευσης και εξέτασης που προβλέπονται στον κανονισμό (ΕΕ) 2019/788 σχετικά με την Ευρωπαϊκή Πρωτοβουλία Πολιτών, λόγω της έξαρσης της νόσου COVID-19
            
            
               ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 24,
            
         
         
            
               Έχοντας υπόψη την πρόταση της Ευρωπαϊκής Επιτροπής,
            
            
               Κατόπιν διαβίβασης του σχεδίου νομοθετικής πράξης στα εθνικά κοινοβούλια,
            
            
               Έχοντας υπόψη τη γνώμη της Ευρωπαϊκής Οικονομικής και Κοινωνικής Επιτροπής
                  1
               , 
            
            
               Έχοντας υπόψη τη γνώμη της Επιτροπής των Περιφερειών
                  2
               , 
            
            
               Αποφασίζοντας σύμφωνα με τη συνήθη νομοθετική διαδικασία,
            
            
               Εκτιμώντας τα ακόλουθα:
            
            
               (1)Στις 11 Μαρτίου 2020, ο Παγκόσμιος Οργανισμός Υγείας ανακοίνωσε ότι η έξαρση της νόσου COVID-19 εξελίχθηκε σε παγκόσμια πανδημία. Τα κράτη μέλη πλήττονται με δραματικό και πρωτόγνωρο τρόπο από τις συνέπειες της εν λόγω πανδημίας. Έχουν λάβει σειρά περιοριστικών μέτρων με στόχο την ανάσχεση ή την επιβράδυνση της μετάδοσης της νόσου COVID-19, όπως μεταξύ άλλων μέτρα αναστολής των δραστηριοτήτων με σκοπό τον περιορισμό της ελεύθερης κυκλοφορίας των πολιτών τους, απαγόρευση δημόσιων εκδηλώσεων και κλείσιμο καταστημάτων, εστιατορίων και σχολείων. Τα εν λόγω μέτρα έχουν ουσιαστικά παραλύσει τον δημόσιο βίο στο σύνολο σχεδόν των κρατών μελών. 
            
            
               (2)Τα μέτρα που ελήφθησαν από τα κράτη μέλη έχουν αναπόφευκτα επηρεάσει σε σημαντικό βαθμό τις Ευρωπαϊκές Πρωτοβουλίες Πολιτών. Για να θεωρείται επιτυχής μια Ευρωπαϊκή Πρωτοβουλία Πολιτών, βάσει του κανονισμού (ΕΕ) 2019/788 του Ευρωπαϊκού Κοινοβουλίου και του Συμβουλίου
                  3
                οι διοργανωτές οφείλουν να συγκεντρώσουν τουλάχιστον ένα εκατομμύριο δηλώσεις υποστήριξης σε τουλάχιστον επτά κράτη μέλη εντός διαστήματος 12 μηνών. Ειδικότερα, η συγκέντρωση δηλώσεων υποστήριξης σε έντυπη μορφή, η πραγματοποίηση ενημερωτικών εκστρατειών σε τοπικό επίπεδο και η διοργάνωση δημόσιων εκδηλώσεων, που είναι μείζονος σημασίας για μια επιτυχή πρωτοβουλία, έχουν καταστεί πολύ πιο δυσχερείς λόγω των μέτρων που λαμβάνονται στο πλαίσιο της αντιμετώπισης της πανδημίας COVID-19.
            
            
               (3)Ο κανονισμός (ΕΕ) 2019/788 προβλέπει επίσης ορισμένες νομικές υποχρεώσεις για τα κράτη μέλη και τα θεσμικά όργανα της Ένωσης. Οι εν λόγω υποχρεώσεις υπόκεινται σε αυστηρές προθεσμίες από τις οποίες ο κανονισμός (ΕΕ) 2019/788 δεν επιτρέπει καμία παρέκκλιση. 
            
            
               (4)Βάσει της Συνθήκης για την Ευρωπαϊκή Ένωση οι πολίτες της Ένωσης έχουν τη δυνατότητα να προσεγγίζουν απευθείας με αίτημά τους την Επιτροπή, καλώντας τη να υποβάλει πρόταση για να εκδοθεί νομική πράξη της Ένωσης για την εφαρμογή των συνθηκών. Η πρωτοβουλία των πολιτών είναι ένα από τα βασικά μέσα με τα οποία οι πολίτες της Ένωσης μπορούν να συμμετέχουν με εύκολο και προσβάσιμο τρόπο στον δημοκρατικό και πολιτικό διάλογο σχετικά με την Ένωση και να θέτουν ζητήματα που τους ενδιαφέρουν στην ατζέντα της Ένωσης. 
            
            
               (5)Υπό τις παρούσες εξαιρετικές περιστάσεις και ιδίως λόγω των μέτρων που έχουν λάβει τα κράτη μέλη στο πλαίσιο της αντιμετώπισης της πανδημίας COVID-19, είναι αναγκαία η λήψη προσωρινών μέτρων για τη διατήρηση της αποτελεσματικότητας του εν λόγω μέσου και για την παροχή ασφάλειας δικαίου όσον αφορά την ενδεχόμενη παράταση των προβλεπόμενων προθεσμιών.
            
            
               (6)Τα κράτη μέλη έχουν επισημάνει την πρόθεσή τους να προβούν σε σταδιακή και μόνο άρση των περιορισμών που επέβαλαν στο πλαίσιο των μέτρων για την αντιμετώπιση της πανδημίας COVID-19, ώστε να παρακολουθούν και να ελέγχουν την κατάσταση της δημόσιας υγείας. Ως εκ τούτου, είναι σκόπιμο η περίοδος συγκέντρωσης των δηλώσεων υποστήριξης να παραταθεί κατά έξι μήνες, καλύπτοντας την περίοδο που αρχίζει στις 11 Μαρτίου 2020, όταν ο Παγκόσμιος Οργανισμός Υγείας ανακοίνωσε ότι η έξαρση της νόσου εξελίχθηκε σε παγκόσμια πανδημία. Η παράταση βασίζεται στην παραδοχή ότι, τουλάχιστον κατά τους πρώτους έξι μήνες από την 11η Μαρτίου 2020, η πλειονότητα των κρατών μελών ή αριθμός κρατών μελών που αντιπροσωπεύει ποσοστό άνω του 35 % του πληθυσμού της Ένωσης θα εφαρμόζουν μέτρα που περιορίζουν σε σημαντικό βαθμό τη δυνατότητα των διοργανωτών να πραγματοποιούν ενημερωτικές εκστρατείες σε τοπικό επίπεδο και να συγκεντρώνουν δηλώσεις υποστήριξης σε έντυπη μορφή. Συνεπώς, για πρωτοβουλίες των οποίων η συγκέντρωση βρισκόταν σε εξέλιξη στις 11 Μαρτίου 2020, η περίοδος συγκέντρωσης θα πρέπει να παραταθεί κατά έξι μήνες. Σε περίπτωση που η περίοδος συγκέντρωσης μιας πρωτοβουλίας ξεκίνησε μετά την 11η Μαρτίου, η εν λόγω περίοδος θα πρέπει να παραταθεί αναλογικά.
            
            
               (7)Δεδομένου ότι δύσκολα μπορεί να προβλεφθεί το τέλος της πανδημίας στην Ένωση, είναι σκόπιμο να ανατεθεί στην Επιτροπή η εξουσία να θεσπίζει εκτελεστικές πράξεις για την περαιτέρω παράταση της περιόδου συγκέντρωσης όσον αφορά πρωτοβουλίες η περίοδος συγκέντρωσης των οποίων εξακολουθεί να βρίσκεται σε εξέλιξη στις 11 Σεπτεμβρίου 2020, σε περιπτώσεις όπου εξακολουθούν να συντρέχουν εξαιρετικές περιστάσεις λόγω της πανδημίας COVID-19. Η εξάμηνη παράταση της περιόδου συγκέντρωσης που προβλέπει ο παρών κανονισμός θα πρέπει να παρέχει επαρκή χρόνο στην Επιτροπή προκειμένου να αποφασίζει κατά πόσον η περαιτέρω παράταση της περιόδου συγκέντρωσης είναι αιτιολογημένη. Η εν λόγω εξουσιοδότηση θα πρέπει επίσης να παρέχει στην Επιτροπή τη δυνατότητα να θεσπίζει εκτελεστικές πράξεις για παράταση της περιόδου συγκέντρωσης σε περίπτωση νέας κρίσης στον τομέα της δημόσιας υγείας συνδεόμενης με νέα έξαρση της νόσου COVID-19, αν η πλειονότητα των κρατών μελών ή αριθμός κρατών μελών που αντιπροσωπεύει ποσοστό άνω του 35 % του πληθυσμού της Ένωσης έχουν λάβει μέτρα που είναι πιθανόν να έχουν τις ίδιες επιπτώσεις. 
            
            
               (8)Προκειμένου να εξασφαλιστούν ομοιόμορφοι όροι για την εφαρμογή της παράτασης της περιόδου συγκέντρωσης, θα πρέπει να ανατεθούν στην Επιτροπή εκτελεστικές αρμοδιότητες. Οι εν λόγω αρμοδιότητες θα πρέπει να ασκούνται σύμφωνα με τον κανονισμό (ΕΕ) αριθ. 182/2011 του Ευρωπαϊκού Κοινοβουλίου και του Συμβουλίου
                  4
               . 
            
            
               (9)Τα μέτρα που λαμβάνουν τα κράτη μέλη στο πλαίσιο της αντιμετώπισης της πανδημίας COVID-19 μπορούν να επηρεάσουν σημαντικά την ικανότητα των αρμόδιων αρχών να επαληθεύουν την εγκυρότητα των δηλώσεων υποστήριξης εντός της τρίμηνης προθεσμίας που προβλέπεται στον κανονισμό (ΕΕ) 2019/788. Επί παραδείγματι, μπορεί να υπάρχει λιγότερο διαθέσιμο προσωπικό ή οι αρμόδιες αρχές να είναι επιφορτισμένες με επιπρόσθετα καθήκοντα και αρμοδιότητες ως συνέπεια της πανδημίας. 
            
            
               (10)Τα κράτη μέλη θα πρέπει να διασφαλίζουν ότι, παρά τα μέτρα που έχουν ληφθεί στο πλαίσιο της αντιμετώπισης της πανδημίας COVID-19, οι διοικήσεις τους λειτουργούν κανονικά στον βαθμό που είναι εφικτό. Εντούτοις, σε εξαιρετικές περιπτώσεις, θα πρέπει να δίνεται σε ένα κράτος μέλος η δυνατότητα να υποβάλει στην Επιτροπή αιτιολογημένο αίτημα να του επιτραπεί να εφαρμόσει παράταση της περιόδου επαλήθευσης και πιστοποίησης. Το αίτημα θα πρέπει να τεκμηριώνεται και να λαμβάνει υπόψη τις επιπτώσεις των σχετικών με την πανδημία μέτρων στη λειτουργία των αρμόδιων αρχών του εν λόγω κράτους μέλους. Η όποια χορηγούμενη παράταση δεν θα πρέπει να υπερβαίνει την αρχική περίοδο επαλήθευσης. 
            
            
               (11)Λόγω των μέτρων που έχουν λάβει τα κράτη μέλη στο πλαίσιο της αντιμετώπισης της πανδημίας COVID-19, ενδέχεται να είναι δύσκολο για τα θεσμικά όργανα της Ένωσης να διοργανώσουν συναντήσεις με διοργανωτές ή δημόσιες ακροάσεις στο πλαίσιο της εξέτασης έγκυρων πρωτοβουλιών στο κράτος μέλος όπου προτίθενται να διοργανώσουν τις εν λόγω συναντήσεις. Σε τέτοιες περιπτώσεις, τα θεσμικά όργανα θα πρέπει να έχουν τη δυνατότητα να αναβάλουν τη διοργάνωση των εν λόγω συναντήσεων για ημερομηνία κατά την οποία η κατάσταση της δημόσιας υγείας θα το επιτρέπει και πάλι. Σε περίπτωση αναβολής της δημόσιας ακρόασης, η Επιτροπή θα πρέπει να είναι σε θέση να μεταθέτει την έκδοση της ανακοίνωσής της στην οποία εκθέτει τα νομικά και πολιτικά της συμπεράσματα σχετικά με την πρωτοβουλία κατά τρεις μήνες από την πραγματοποίηση της δημόσιας ακρόασης, ώστε να είναι σε θέση να λάβει δεόντως υπόψη τα συμπεράσματα που θα προκύψουν κατά την ακρόαση. 
            
            
               (12)Εάν η περίοδος συγκέντρωσης, επαλήθευσης ή εξέτασης παραταθεί λόγω των μέτρων που έχουν λάβει τα κράτη μέλη στο πλαίσιο της αντιμετώπισης της πανδημίας COVID-19, οι περίοδοι διατήρησης των δηλώσεων υποστήριξης που προβλέπονται στον κανονισμό (ΕΕ) 2019/788 παρατείνονται αντίστοιχα.
            
            
               (13)Λόγω της απρόβλεπτης και αιφνίδιας έξαρσης της νόσου COVID-19 καθώς και των επακόλουθων μέτρων που έλαβαν τα κράτη μέλη, τα οποία παρατάθηκαν κατ’ επανάληψη, σε ορισμένες μεμονωμένες περιπτώσεις δεν ήταν εφικτό να θεσπιστούν εγκαίρως τα προσωρινά μέτρα που προβλέπονται στον παρόντα κανονισμό. Για τον λόγο αυτό, τα προσωρινά μέτρα θα πρέπει να καλύπτουν επίσης την περίοδο πριν από την έναρξη ισχύος του. 
            
            
               (14)Ο παρών κανονισμός θα πρέπει επίσης να εφαρμόζεται σε πρωτοβουλίες που καταχωρίστηκαν πριν από την 1η Ιανουαρίου 2020 βάσει του κανονισμού (ΕΕ) αριθ. 211/2011 του Ευρωπαϊκού Κοινοβουλίου και του Συμβουλίου
                  5
               , στις οποίες οι διατάξεις του εν λόγω κανονισμού σχετικά με την περίοδο συγκέντρωσης δηλώσεων υποστήριξης και με την επαλήθευση και την πιστοποίηση εκ μέρους των κρατών μελών εξακολουθούν να εφαρμόζονται σύμφωνα με το άρθρο 27 του κανονισμού (ΕΕ) 2019/788.
            
         
         
            
               (15)Δεδομένου του προσωρινού χαρακτήρα των μέτρων των κρατών μελών στο πλαίσιο της αντιμετώπισης της πανδημίας COVID-19, η περίοδος ισχύος του παρόντος κανονισμού θα πρέπει επίσης να είναι περιορισμένη. 
            
            
               (16)Ο παρών κανονισμός θα πρέπει να θεσπιστεί επειγόντως, ώστε να περιοριστούν όσο το δυνατόν περισσότερο οι καταστάσεις νομικής αβεβαιότητας που επηρεάζουν πολίτες, διοργανωτές, εθνικές διοικήσεις και τα θεσμικά όργανα της Ένωσης, ιδίως στις περιπτώσεις που οι προθεσμίες για τη συγκέντρωση δηλώσεων υποστήριξης, την επαλήθευση και την εξέταση σε σχέση με σειρά πρωτοβουλιών έχουν παρέλθει ή κοντεύουν να παρέλθουν. Ως εκ τούτου, είναι σκόπιμο να εφαρμοστεί παρέκκλιση από την περίοδο των οκτώ εβδομάδων που αναφέρεται στο άρθρο 4 του πρωτοκόλλου αριθ. 1 σχετικά με τον ρόλο των εθνικών κοινοβουλίων στην Ευρωπαϊκή Ένωση, το οποίο προσαρτάται στη Συνθήκη για την Ευρωπαϊκή Ένωση, στη Συνθήκη για τη λειτουργία της Ευρωπαϊκής Ένωσης και στη Συνθήκη για την ίδρυση της Ευρωπαϊκής Κοινότητας Ατομικής Ενέργειας.
            
            
               (17)Ο παρών κανονισμός θα πρέπει να αρχίσει να ισχύει επειγόντως την επομένη της δημοσίευσής του στην Επίσημη Εφημερίδα της Ευρωπαϊκής Ένωσης, 
            
            
               ΕΞΕΔΩΣΑΝ ΤΟΝ ΠΑΡΟΝΤΑ ΚΑΝΟΝΙΣΜΟ:
            
            
               Άρθρο 1
            
            
               Αντικείμενο
            
            
               Ο παρών κανονισμός θεσπίζει προσωρινά μέτρα που ισχύουν για τις περιόδους συγκέντρωσης, επαλήθευσης και εξέτασης καταχωρισμένων πρωτοβουλιών πολιτών βάσει του κανονισμού (ΕΕ) 2019/788 και του κανονισμού (ΕΕ) αριθ. 211/2011, στο πλαίσιο των μέτρων που λαμβάνουν τα κράτη μέλη για την αντιμετώπιση της πανδημίας COVID-19. 
            
            
               Άρθρο 2
            
            
               Παράταση των προθεσμιών για τη συγκέντρωση δηλώσεων υποστήριξης 
            
            
               (1)Κατά παρέκκλιση του άρθρου 8 παράγραφος 1 του κανονισμού (ΕΕ) 2019/788 και του άρθρου 5 παράγραφος 5 του κανονισμού (ΕΕ) 211/2011, σε περίπτωση που η περίοδος συγκέντρωσης δηλώσεων υποστήριξης για μια πρωτοβουλία βρισκόταν σε εξέλιξη την 11η Μαρτίου 2020, η μέγιστη περίοδος συγκέντρωσης παρατείνεται για διάστημα έξι μηνών σε κάθε περίπτωση.
            
            
               Σε περίπτωση που η συγκέντρωση των δηλώσεων υποστήριξης για μια πρωτοβουλία ξεκίνησε μεταξύ 11ης Μαρτίου 2020 και 11ης Σεπτεμβρίου 2020, η μέγιστη περίοδος συγκέντρωσης διαρκεί το αργότερο έως την 11η Σεπτεμβρίου 2021.
            
            
               (2)Η Επιτροπή μπορεί να εγκρίνει εκτελεστικές πράξεις για την παράταση των μέγιστων περιόδων συγκέντρωσης που αναφέρονται στην παράγραφο 1 αν η πλειονότητα των κρατών μελών ή αριθμός κρατών μελών που αντιπροσωπεύει ποσοστό άνω του 35 % του πληθυσμού της Ένωσης εξακολουθεί, μετά την 11η Σεπτεμβρίου 2020, να εφαρμόζει μέτρα στο πλαίσιο της αντιμετώπισης της πανδημίας COVID-19 που περιορίζουν σε σημαντικό βαθμό τη δυνατότητα των διοργανωτών να συγκεντρώνουν δηλώσεις υποστήριξης σε έντυπη μορφή και να ενημερώνουν το κοινό σχετικά με τις εν εξελίξει πρωτοβουλίες τους. 
            
            
               Η Επιτροπή μπορεί να εγκρίνει νομοθετικές πράξεις για την παράταση της μέγιστης περιόδου συγκέντρωσης πρωτοβουλιών των οποίων η περίοδος συγκέντρωσης βρίσκεται σε εξέλιξη κατά τη διάρκεια νέας έξαρσης της COVID-19 λόγω της οποίας η πλειονότητα των κρατών μελών ή αριθμός κρατών μελών που αντιπροσωπεύει ποσοστό άνω του 35 % του πληθυσμού της Ένωσης αναγκάζεται να εφαρμόσει μέτρα που επηρεάζουν τους διοργανωτές των εν λόγω πρωτοβουλιών στον ίδιο βαθμό. 
            
            
               Οι εν λόγω εκτελεστικές πράξεις θεσπίζονται σύμφωνα με τη συμβουλευτική διαδικασία που αναφέρεται στο άρθρο 6 παράγραφος 2 και προσδιορίζουν τις σχετικές πρωτοβουλίες και τη νέα ημερομηνία της οικείας περιόδου συγκέντρωσης.
            
            
               Η διάρκεια έκαστης παράτασης είναι τρεις μήνες. 
            
            
               Προκειμένου να αξιολογείται κατά πόσον πληρούται η απαίτηση του πρώτου και του δεύτερου εδαφίου, τα κράτη μέλη παρέχουν στην Επιτροπή, κατόπιν αιτήματος, πληροφορίες σχετικά με τα μέτρα που έχουν λάβει ή προτίθενται να λάβουν στο πλαίσιο της αντιμετώπισης της πανδημίας COVID-19. 
            
            
               (3)Κατά παρέκκλιση των παραγράφων 1 και 2, η συνολική διάρκεια της περιόδου συγκέντρωσης δεν υπερβαίνει τους 24 μήνες.
            
            
               (4)Η Επιτροπή ενημερώνει τους διοργανωτές και τα κράτη μέλη σχετικά με την παράταση που χορηγείται όσον αφορά τις συγκεκριμένες πρωτοβουλίες. Δημοσιεύει τις αποφάσεις της στο επιγραμμικό μητρώο που αναφέρεται στο άρθρο 4 παράγραφος 3 του κανονισμού (ΕΕ) 2019/788.
            
            
               Άρθρο 3
            
            
               Παράταση των προθεσμιών για την επαλήθευση και πιστοποίηση των δηλώσεων υποστήριξης από τα κράτη μέλη
            
         
         
            
               (1)Κατά παρέκκλιση του άρθρου 12 παράγραφος 4 του κανονισμού (ΕΕ) 2019/788 και του άρθρου 8 παράγραφος 2 του κανονισμού (ΕΕ) αριθ. 211/2011, σε περίπτωση που ένα κράτος μέλος θεωρεί ότι, λόγω των μέτρων που έχει λάβει στο πλαίσιο της αντιμετώπισης της πανδημίας COVID-19, δεν είναι εφικτό να ολοκληρώσει την επαλήθευση και την πιστοποίηση των δηλώσεων υποστήριξης για μια δεδομένη πρωτοβουλία εντός της περιόδου που προβλέπεται στις εν λόγω διατάξεις, μπορεί να υποβάλει αιτιολογημένο αίτημα να του επιτραπεί να εφαρμόσει παράταση της εν λόγω περιόδου. Το αίτημα υποβάλλεται στην Επιτροπή το αργότερο έναν μήνα πριν από τη λήξη της συγκεκριμένης περιόδου. 
            
            
               (2)Σε περίπτωση που, κατόπιν αιτήματος που υποβάλλεται σύμφωνα με την παράγραφο 1, η Επιτροπή διαπιστώσει ότι πληρούνται οι απαιτήσεις της εν λόγω παραγράφου, εκδίδει εκτελεστική πράξη που επιτρέπει στο οικείο κράτος μέλος να εφαρμόσει παράταση της περιόδου που καθορίζεται στην παράγραφο 1. Η παράταση δεν είναι μικρότερη από έναν μήνα και δεν υπερβαίνει τους τρεις μήνες.
            
            
               Η Επιτροπή ενημερώνει το κράτος μέλος και τους διοργανωτές της συγκεκριμένης πρωτοβουλίας σχετικά με την παράταση. Δημοσιεύει τις αποφάσεις της στο επιγραμμικό μητρώο που αναφέρεται στο άρθρο 4 παράγραφος 3 του κανονισμού (ΕΕ) 2019/788.
            
            
               Άρθρο 4
            
            
               Παράταση των προθεσμιών για την εξέταση των έγκυρων πρωτοβουλιών
            
            
               (1)Κατά παρέκκλιση του άρθρου 14 παράγραφος 2 και του άρθρου 15 παράγραφος 1 του κανονισμού (ΕΕ) 2019/788, σε περίπτωση που το Ευρωπαϊκό Κοινοβούλιο ή η Επιτροπή αντιμετωπίζουν, από τις 11 Μαρτίου 2020, δυσχέρειες ως προς τη διοργάνωση δημόσιας ακρόασης ή συνάντησης με διοργανωτές, αντίστοιχα, λόγω των μέτρων που έχουν ληφθεί στο πλαίσιο της αντιμετώπισης της πανδημίας COVID-19 από το κράτος μέλος στο οποίο τα εν λόγω θεσμικά όργανα προτίθενται να διοργανώσουν την ακρόαση ή τη συνάντηση, διοργανώνουν την ακρόαση ή τη συνάντηση μόλις το επιτρέψει η κατάσταση της δημόσιας υγείας στο συγκεκριμένο κράτος μέλος. 
            
            
               (2)Κατά παρέκκλιση του άρθρου 15 παράγραφος 2 του κανονισμού (ΕΕ) 2019/788, σε περίπτωση που το Ευρωπαϊκό Κοινοβούλιο αναβάλλει δημόσια ακρόαση σύμφωνα με την παράγραφο 1 του παρόντος άρθρου, η Επιτροπή εκδίδει την ανακοίνωσή της στην οποία εκθέτει τα νομικά και πολιτικά της συμπεράσματα σχετικά με την πρωτοβουλία εντός τριών μηνών από τη δημόσια ακρόαση.
            
            
               Άρθρο 5
            
            
               Παράταση των προθεσμιών για τη διατήρηση δεδομένων προσωπικού χαρακτήρα 
            
            
               (1)Κατά παρέκκλιση του άρθρου 19 παράγραφος 5 του κανονισμού (ΕΕ) 2019/788, όταν η μέγιστη περίοδος συγκέντρωσης ή επαλήθευσης και πιστοποίησης για μια δεδομένη πρωτοβουλία παρατείνεται σύμφωνα με τα άρθρα 2 και 3 του παρόντος κανονισμού, η προθεσμία των 21 μηνών εντός της οποίας πρέπει να καταστρέφονται οι δηλώσεις υποστήριξης και τα αντίγραφά τους παρατείνεται κατά το ίδιο χρονικό διάστημα. 
            
            
               (2)Κατά παρέκκλιση του άρθρου 19 παράγραφος 8 του κανονισμού (ΕΕ) 2019/788, σε περίπτωση που η μέγιστη περίοδος συγκέντρωσης, επαλήθευσης και πιστοποίησης, ή περίοδος εξέτασης για μια δεδομένη πρωτοβουλία παρατείνεται σύμφωνα με τα άρθρα 2, 3 και 4 του παρόντος κανονισμού, οι προθεσμίες εντός των οποίων πρέπει να καταστρέφονται τα αρχεία με τις ηλεκτρονικές διευθύνσεις σύμφωνα με το εν λόγω άρθρο παρατείνονται κατά το ίδιο χρονικό διάστημα. 
            
            
               Άρθρο 6
            
            
               Διαδικασία επιτροπής 
            
            
               (1)Η Επιτροπή επικουρείται από την επιτροπή για την Ευρωπαϊκή Πρωτοβουλία Πολιτών που προβλέπεται στο άρθρο 22 του κανονισμού (ΕΕ) 2019/788. 
            
            
               (2)Όταν γίνεται παραπομπή στην παρούσα παράγραφο, εφαρμόζεται το άρθρο 4 του κανονισμού (ΕΕ) αριθ. 182/2011.
            
            
               Άρθρο 7
            
            
               Έναρξη ισχύος
            
            
               Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.
            
            
               Εφαρμόζεται έως την 31η Δεκεμβρίου 2022.
            
            
               Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            
         
         
            
               Βρυξέλλες,
            
            
               
                  Για το Ευρωπαϊκό Κοινοβούλιο
                        Για το Συμβούλιο
               
               
                  Ο Πρόεδρος
                        Ο Πρόεδρος
               
            
         
         
            
                  
                     (1)
                  
                        ΕΕ C  της , σ. .
               
               
                  
                     (2)
                  
                        ΕΕ C  της , σ. .
               
               
                  
                     (3)
                  
                        Κανονισμός (ΕΕ) 2019/788 του Ευρωπαϊκού Κοινοβουλίου και του Συμβουλίου της 17ης Απριλίου 2019 σχετικά με την Ευρωπαϊκή Πρωτοβουλία Πολιτών (ΕΕ L 130 της 17.5.2019, σ. 55).
               
               
                  
                     (4)
                  
                        Κανονισμός (ΕΕ) αριθ. 182/2011 του Ευρωπαϊκού Κοινοβουλίου και του Συμβουλίου, της 16ης Φεβρουαρίου 2011, για τη θέσπιση κανόνων και γενικών αρχών σχετικά με τους τρόπους ελέγχου από τα κράτη μέλη της άσκησης των εκτελεστικών αρμοδιοτήτων από την Επιτροπή (ΕΕ L 55 της 28.2.2011, σ. 13).
               
               
                  
                     (5)
                  
                        Κανονισμός (ΕΕ) 211/2011 του Ευρωπαϊκού Κοινοβουλίου και του Συμβουλίου, της 16ης Φεβρουαρίου 2011, σχετικά με την πρωτοβουλία πολιτών (ΕΕ L 65 της 11.3.2011, σ. 1).